Foto: Telegram Ijtimoiy tarmoqlarda «Rohat» postiga kelaverishda Lacetti katta tezlikda beton to‘siqqa urilib, yonib ketgani aytilgan xabarlar tarqaldi. Holat yuzasidan Toshkent viloyati Yo‘l harakati xavfsizligi boshqarmasi munosabat bildirdi. Ma’lum bo‘lishicha, 3 sentabr kuni soat taxminan 14:15 da Toshkent viloyati Yuqori Chirchiq tumani hududidan o‘tgan, davlat ahamiyatiga ega bo‘lgan 4R17a avtomobil yo‘lining 4-kilometrida haydovchi — 2001 yilda tug‘ilgan Q.Sh. Lacetti’da ketayotib, rul boshqaruvini eplay olmay, yo‘lning o‘ng chetidagi muhofazalovchi beton to‘siqqa urilib, yo‘l-transport hodisasi sodir etgan. Beton to‘siqqa urilishi oqibatida avtomobilda yong‘in kelib chiqqan va mashina to‘liq yonib ketgan. Ushbu yo‘l-transport hodisasidan so‘ng haydovchiga voqea joyida birinchi tez tibbiy yordam ko‘rsatilgan. Yuqori Chirchiq tumani IIB YHXB tomonidan surishtiruv ishlari olib borilmoqda.